小憩前平院戲書觸目
作者：陸游
朝代：宋

paragraphs: 道邊小寺名前平，殘僧二三屋半傾。
旁分千畦畫楸局，正對一山横翠屏。
修纖弱蔓上幽援，堅瘦穉柏當前榮。
稻秧正青白鷺下，桑椹爛紫黄鸝鳴。
村虚賣茶已成市，林薄打麥惟聞聲。
泥行扶犁吒新犢，野饁燒笋炊香秔。
十年此樂發夢想，忽然到眼難爲情。
上車欲去復回首，那將暮境供浮名。